Poznáte hruškovec? Alebo lepšie povedané avokádo? Akože nie. Veď so svojím exotickým pôvodom v subtrópoch zaujme nejedného gurmána. Podľa zloženia avokádo zaraďujeme do zeleniny, ale väčšina ľudí ho radí medzi ovocie. Vo väčšine obchodov ho nájdeme skôr pri ovocí ako pri iných druhoch zeleniny. Je neodmysliteľnou súčasťou teplých a studených pokrmov balkánskej a ázijskej kuchyne. Obyvatelia Indonézie miešajú avokádo s kávou, rumom a mliekom. Na Taiwane si ho ľudia s obľubou mixujú s mliekom a cukrom. Avokádo, plod bohatý na vitamín B1 a riboflavín (vitamín B2) chutí výborne v studených južanských ovocných šalátoch i v tepelne upravovaných pokrmoch v sladkých a slaných kombináciách.
Tento jedinečný zdroj vitamínu E rastie na vysokých stromoch v sade. Existuje pomerne veľa odrôd avokáda aj keď u nás sa vyskytujú len niektoré. Farba avokáda môže byť v rôznych odtieňoch zelenej. Ak kupujete avokádo, ubezpečte sa, že nie je moc mäkké. Priveľká mäkkosť povrchu naznačuje zrelosť, alebo začínajúcu hnilobu.
Avokádo otvoríme pozdĺžnym rezom dookola až po kôstku. Plod rozdelíme na dve polovice. Kôstku zo stredu jemne vyberieme lyžičkou. Šupku nožíkom stiahneme. Ak už necháte avokádo dlhšie ležať otvorené na kuchynskej linke, pokvapkajte ho šťavou z citróna. Pôsobením kyslíka na dužinu plodu, avokádo po otvorení rýchlo stmavne.
Kúpili ste príliš tvrdé avokádo? Nevadí, uložte ho na ovocnú misu na stole, za tri dni bude ideálne na prípravu rôznych druhov pomazánok.
Napriek tomu, že avokádo je nízkokalorické ovocie, má vysoký obsah tuku. Ide ale o nenasýtené tuky, ktoré pomáhajú znižovať hladinu cholesterolu.
Avokádovej maske sa potešia najmä ženy so suchou pleťou. Masku z avokáda si pripravíme zmiešaním dužiny plodu s kyslou smotanou. Zmes nanesieme na tvár, necháme 15 minút pôsobiť a opláchneme vlažnou vodou. Maska dokáže raz týždenne zbaviť pleť starej kože a uvoľniť póry.
|<<||>>|
viac